
Објављен: 23.09.2026.

Рок за доставу пријава: 23.10.2026.

На основу члана 106. став 1. Закона о научноистраживачкој дјелатности и технолошком развоју ("Службени гласник Републике Српске", бр. 6/12,  33/14, 66/18 и 84/19) и члана 5. Правилника о суфинансирању научноистраживачких пројеката („Службени гласник Републике Српске“, број 97/24 и 87/26), Министарство за научнотехнолошки развој и високо  образовање  р а с п и с у ј е 
КОНКУРС 

за суфинансирање научноистраживачких пројеката у 2026. години 
I  Предмет конкурса
Министарство за научнотехнолошки развој и високо образовање (у даљем тексту: Министарство) суфинансираће најмање 60 научноистраживачких пројеката, односно најмање по 10 научноистраживачких пројеката из шест научних области (природне науке, инжењерство и технологија, пољопривредне науке, медицинске и здравствене науке, друштвене и хуманистичке науке).
II   Учесници конкурса
Право пријаве на конкурс имају научноистраживачке организације (високошколске установе, Академија наука и умјетности Републике Српске, научноистраживачки и истраживачко-развојни институти и истраживачки центри), које су уписане у Регистар научноистраживачких организација и научних удружења, који се води у Министарству.
III  Критеријуми за избор приједлога пројеката
Eлиминаторни критеријуми (чл. 9, 14. и 20. Правилника):
1. Научноистраживачка организација није уписана у Регистар научноистраживачких организација који се води у Министарству, односно нема право пријаве на конкурс;
2. Пријава није достављена у року;
3. Достављена је непотпуна и нетачна документација назначена у конкурсу;
4. Пријавни обрасци нису попуњени у потпуности, недостају кључне информације о пројекту;
5. Није оправдан утрошак средстава за раније одобрене пројекте (нису достављени финансијски извјештај са одговарајућом финансијском документацијом и наративни извјештај о спровођењу раније одобреног пројекта);
6. Координатор није из научноистраживачке организације која пријављује приједлог пројекта;
7. Координатор и водећи чланови пројектног тима немају пребивалиште и држављанство БиХ/Републике Српске;
8. Координатор приједлога пројекта није завршио пројекте којима је координисао претходних година, а које је суфинансирало Министарство;
9. Недостаје сагласност научноистраживачке организације (научно-наставног вијећа факултета, односно научног вијећа института) за учешће на конкурсу;
10. Није обезбијеђено суфинасирање научноистраживачког пројекта од минимално 20% укупног буџета;
11. Координатор пројекта нема објављене радове у часописима на листама Web of Science (SCI-E, SSCI, A(HCI и CPCI-S/CPCI-SSH), Scopus, ERIH+, ВАК, Националне базе научних часописа Републике Србије и националним часописима/зборницима са научних скупова из уже научне области за коју се кандидује пројекат;
12. Трошкови представљени у буџету пројекта не односе се на научноистраживачки рад;
13. Пројектни тим за извођење истраживања не задовољава услове из члана 20. Правилника (координатор пројекта мора посједовати најмање научноистраживачко звање научног сарадника, односно одговорајући степен научно-наставног звања доцента из научне области којој припада пројекат; координатор пројекта мора имати референце о претходном учешћу у најмање једном научноистраживачком пројекту као члан пројектног тима; поред координатора, на пројекту морају учествовати још најмање један члан тима у научноистраживачком, односно научно-наставном звању и најмање два сарадника у истраживачком звању, односно асистента на факултету; координатор пројекта мора имати пребивалиште у Републици Српској/БиХ и заснован радни однос са пуним радним временом у научноистраживачкој организацији у Републици Српској (изузетно, координатор пројекта може бити и члан Академије наука и умјетности Републике Српске који нема пребивалиште у Републици Српској); координатор пројекта у току једне календарске године може бити истовремено пријављен на максимално један приједлог пројекта у својству координатора пројекта и као члан истраживачког тима у максимално једном научноистраживачком пројекту који се суфинансира из буџета Министарства (односи се на пројекте из Програма основних, примијењених и развојних истраживања); један истраживач може бити истовремено пријављен у максимално два научноистраживачка пројекта који се суфинансирају из буџета Министарства.
Општи критеријуми (чл. 15. Правилника)
1. Повезаност и упориште у јавним политикама и друштвени значај пројекта;
2. Корисност за циљне групе;

3. Укљученост младих научноистраживачких кадрова у пројекат;
4. Доказана научноистраживачка сарадња на међународном нивоу приједлога пројекта са којим се конкурише;

5. Обезбијеђено суфинансирање од стране научноистраживачке институције која пријављује пројекат или других извора суфинасирања.

Посебни критеријуми
1. Квалитет приједлога пројекта (члан 16. Правилника)
2. Научноистраживачка компетентност пројектног тима (чл. 17. и 18. Правилника)
3. Квалитет и структура буџета пројекта (члан 19. Правилника). 
IV   Потребна конкурсна документација
1. Попуњен Пријавни образац за суфинансирање пројеката из средстава гранта (прилог 1);
2. Попуњен Образац пројектног приједлога (прилог 2);
3. Попуњен Образац за буџет (прилог 3);
4. Библиографија координатора и три водећа члана пројектног тима у посљедњих пет година (радови морају бити разврстани по категоријама из чл. 17. Правилника);
5. Доказ да је координатор претходно учествовао у најмање једном научноистраживачком пројекту, као члан пројектног тима;
6. Биографије координатора и три водећа члана пројектног тима (учешће на пројектима, менторства магистарских и докторских радова, учешће на научним скуповима, чланство у страним научним удружењима и асоцијацијама, уређивање тематских зборника, часописа, стране и домаће награде и признања за научни допринос, рецензије радова итд);
7. Доказ о суфинансирању од стране научноистраживачке институције која пријављује пројекат или других извора суфинасирања, са наглашеним износом и процентом суфинансирања;
8. Потврда да је координатор запослен у научноистраживачкој организацији која пријављује приједлог пројекта; 
9. Доказ о учешћу у међународним програмима (искључиво се односи на пројекат са којим се конкурише - уговор, потврда и сл);
10. Увјерење о измиреним порезима и доприносима за запослене у научноистраживачкој организацији (односи се на институте);
11. Увјерење о држављанству за координатора (не старије од шест мјесеци);
12. Увјерења о држављанству за три водећа члана пројектног тима (не старија од шест мјесеци);
13. Потврда о пребивалишту за координатора (не старије од шест мјесеци);
14. Доказ да координатор пројекта има заснован радни однос са пуним радним временом у научноистраживачкој организацији у Републици Српској;
15. Потврде о пребивалишту за три водећа члана пројектног тима (не старије од шест мјесеци);
16. Овјерена изјава да су учесници у пројекту пријављени на максимално два пројекта који се пријављују на конкурс Министарства (сваки учесник појединачно даје и овјерава изјаву);
17. Овјерене изјаве координатора:
· да је пријављен на максимално једном научноистраживачком пројекату као координатор и на једном пројекту као члан истраживачког тима,
· да је испунио уговорне обавезе за пројекте које је Министарство суфинансирало претходних година (достављени уредни извјештаји) и
· да је завршио све пројекте којима је руководио претходних година, а које је суфинансирало Министарство (укључујући и пројекте из 2024. године); 
(изјаве могу бити у оквиру једног документа);
18. Сагласност научноистраживачке организације за учешће на конкурсу;
19. За младе истраживаче, потврде да су студенти првог, другог, односно трећег циклуса високог образовања.
НАПОМЕНА: Конкурсну документацију доставити у писаној (папирној) форми и обавезно у електронској форми на меморијском стику; у противном пријава неће бити разматрана.  Изјаве из т. 16. и 17. морају бити овјерене у административној служби града/општине.
V  Финансијска средства планирана за суфинансирање научноистраживачких пројеката 
За суфинансирање научноистраживачких пројеката у 2026. години Министарство ће издвојити укупно 1.500.000,00 КМ. Оквирна расподјела средстава у оквиру научних области је сљедећа:

1. Инжењерство и технологија 300.000,00 КМ,

2. Медицинске и здравствене науке 300.000,00 КМ,

3. Природне науке 250.000,00 КМ,
4. Пољопривредне науке 250.000,00 КМ,
5. Друштвене науке 200.000,00 КМ,
6. Хуманистичке науке 200.000,00 КМ.
Тражена средства за области инжењерства и технологије и медицинских и здравствених наука не смију бити већа од 30.000,00 КМ по пројекту, за области природних и пољопривредних наука максималан тражени износ по пројекту је 25.000,00 КМ, док је за друштвене и хуманистичке науке тај износ 20.000,00 КМ по пројетку.

Министарство задржава право да измијени укупну предвиђену висину средства за ову намјену у складу са расположивим средствима у текућој години.
Пријаве приједлога пројеката могу се подносити за једногодишња истраживања. Евалуацијски поступак координише и организује Министарство, а изводи Комисија  за избор научноистраживачких пројеката у свакој научној области. Чланови Комисије не могу бити координатори пројекта нити чланови истраживачког тима на пројектима који су предмет избора.
VI   Упутство о начину преузимања пријавних образаца 
Обрасци/прилози бр. 1, 2. и 3. могу се преузети на веб порталу Владе Републике Српске www.vladars.net, на страници Министарства, у рубрици КОНКУРСИ/КОНКУРСИ НАУКЕ.   Такође, наведени обрасци/прилози се могу преузети и у Министарству, Административни центар Владе Републике Српске,  ламела Б, 3. спрат,  канцеларија бр. 8.
Додатне информације могу се добити на сљедеће бројеве телефона: 051/338-726, 051/338-718 или путем електронске поште: a.turkanovic@mnv.vladars.rs и s.vuklisevic@mnv.vladars.rs. 
VII   Начин, мјесто и вријеме пријаве на конкурс
Рок за подношење пријава на конкурс за суфинансирање научноистраживачких пројеката је 23.10.2026. године.
Потребну конкурсну документацију слати поштом на адресу:
Министарство за научнотехнолошки развој и високо образовање, Трг Републике Српске бр. 1, 78000  Бања Лука, 
са обавезном назнаком "Пријава на конкурс за суфинансирање научноистраживачких пројеката у 2026. години“.

Пријаве се, такође, могу доставити и директно на централни протокол Владе Републике Српске (Административни центар Владе Републике Српске, ламела А, приземље).
VIII  Мјесто и начин објављивања резултата конкурса
Министарство ће објавити прелиминарне и коначне резултате спроведеног избора научноистраживачких пројеката на својој интернет страници. 
IX    Напомена о статусу непотпуних и неблаговремених пријава
Неисправне, непотпуне и неблаговремене пријаве неће бити узете у обзир при спровођењу избора пројеката за суфинансирање. 

